作者:李甲
標題:吊嚴陵
內容:蕙蘭香泛，孤嶼潮平，驚鷗散雪。迤邐點破，澄江秋色。暝靄向斂，疏雨乍收，染出藍峰千尺。漁舍孤煙鎖寒磧。畫鷁翠帆旋解，輕艤晴霞岸側。正念往悲酸，懷鄉慘切。何處引羌笛。追惜。當時富春佳地，嚴光釣址空遺蹟。華星沈後，扁舟泛去，蕭灑閒名圖籍。離觴吊終寓目，意斷魂消淚滴。漸洞天晚，回首暮雲千古碧。